Document ID: /roh_data/filtered/fineweb-2-filterrobots_roh.jsonl.gz/66792

Il dossier dal cartel da construcziun è lavurà si e cun quai serrà giu per la regenza grischuna. Sco ella scriva, hajan ils posts pertutgads realisà las recumandaziuns da la PUK – la cumissiun parlamentara d’inquisiziun – e quellas da l’investigaziun administrativa. Ins haja adattà las proceduras e las organisaziuns.
Il 2018 aveva il Cussegl grond mess en ina PUK per sclerir la rolla da l’administraziun chantunala en connex cun il cartel da construcziun e il whistleblower Adam Quadroni. La PUK ha lura publitgà ses rapport cun recumandaziuns en duas parts.
Polizia chantunala, KESB ed uffizi da construcziun
Las instanzas pertutgadas da las recumandaziuns eran surtut la polizia chantunala, l’uffizi da construcziun bassa e la KESB – l’autoritad per la protecziun d’uffants e da creschids.
Sco la regenza scriva en ina communicaziun haja la Polizia chantunala e la KESB adattà lur process interns, tar la polizia chantunala hajan ins mess in pli grond pais sin la scolaziun interna.
Per l'uffizi da construcziun haja surtut dà midaments tar il process da surdada da lavurs. En pli saja er vegnì stgaffì in post d'annunzia independent per irregularitads en il sectur da las acquisiziuns publicas, uschia la regenza vinavant.